SURSE Darius Vâlcov, consilierul premierului Dăncilă și apropiat al lui Liviu Dragnea, urmărit penal de DIICOT în dosarul publicării protocolului secret / DOCUMENTE Procurorii merg pe pista Adina Florea

DIICOT a început urmărirea penală in personam pentru infracțiunea de divulgare a secretului care periclitează securitatea națională (articolul 407 din Codul penal, alineatul 3) față de Darius Vâlcov, consilier al premierului Viorica Dăncilă și prieten al liderului PSD, Liviu Dragnea, (potrivit afirmațiilor lui Vâlcov) – au declarat pentru G4Media.ro surse judiciare.

Urmărirea penală in personam a fost începută de DIICOT pe 27 februarie 2019, iar de atunci Vâlcov a fost citat de două ori la DIICOT, o dată, în martie și a doua oară, în aprilie. De fiecare dată, a refuzat să facă declarații, prevalându-se de dreptul la tăcere, au declarat aceleași surse.

Ce spune legea. Potrivit articolului 407 din Codul penal, alineatul 3:

”Divulgarea, fără drept, a unor documente sau date care constituie informaţii secrete de stat, de către cel care ia cunoştinţă de acestea în afara îndatoririlor de serviciu, se pedepseşte cu închisoare de la un an la 5 ani”.

Dosarul a fost deschis ca urmare a unei sesizări a SRI din data de 28 august 2018.

Pe 23 august, Darius Vâlcov a publicat pe pagina sa de Facebook protocolul încheiat între Parchetul Înaltei Curţi de Casaţie şi Justiţie (PICCJ) şi Serviciul Român de Informaţii (SRI) la data de 7 decembrie 2016.

Postarea lui Darius Vâlcov

Documentul era însă unul clasificat, prin urmare SRI a făcut plângere penală.

Ce spune Vâlcov. Contactat de G4Media.ro pentru a-și expune un punct de vedere cu privire la punerea sa sub acuzare în cazul protocolului secret, Vâlcov nu răspuns până la momentul publicării acestei știri. În momentul în care o va face, G4media îi va publica punctul de vedere.

Cine i-a dat protocolul lui Vâlcov. Al doilea dosar o vizează pe adjuncta SIIJ, Adina Florea

În august anul trecut, Parchetul general (PG), Secția de urmărire penală și criminalistică (SUPC), a deschis un al doilea dosar penal pentru a depista cine i-a dat protocolul lui Vâlcov.

PG avea informaţii că protocolul a fost sustras din camera documentelor clasificate de la Parchetul Curţii de Apel Constanţa. Adina Florea era adjunctul procurorul general al PCA Constanţa şi şefa structurii de securitate a acestui parchet, adică direct responsabilă cu documentele clasificate.

Procurorii PG au descoperit că o grefieră de la Parchetul de pe lângă Curtea de apel Constanţa a făcut o copie a protocolului secret, în mai anul trecut. La audieri, Nicoleta Ichim a declarat că Adina Florea i-a cerut să facă o copie xerox după protocolul SRI-Parchet din 2016, pe care i-a înmânat-o. Supusă detectorului de minciuni, grefiera a trecut testul, au explicat pentru G4Media.ro surse judiciare.

Pentru că a recunoscut și a colaborat cu anchetatorii, Parchetul general a dispus renunțarea la urmărirea penală (RUP) a grefierei, decizie confirmată de instanță.

FOTO: Decizia Judecătoriei Constanța privind-o pe grefiera Nicoleta Ichim

În momentul în care Parchetul General a dispus RUP față de grefiera care i-ar fi dat protocolul Adinei Florea, a dispus și declinarea dosarului către DIICOT.

Motivul declinării a fost faptul că ar fi o infracţiune de divulgare (care presupune intenţie), nu neglijenţă în păstrarea informaţiilor secret de stat. Diferenţa între cele două infracţiuni ţine de mărimea pedepsei. Divulgarea informaţiilor secrete de stat ”de către cel care le cunoaşte datorită atribuţiilor de serviciu, dacă fapta pune în pericol securitatea naţională” (articolul 407 din Codul penal, alineatul 1) se pedepseşte cu închisoare de la 7 la 15 ani, în vreme ce neglijenţa în păstrarea informaţiilor secrete de stat – cu închisoare de la 3 luni la un an sau cu amendă.

Adina Florea e ”anchetată” de colegii ei de la SIIJ, structură pe care o conduce din poziția de adjunct al șefului Secției, Gheorghe Stan zis Geani

Dosarul de la DIICOT privind-o pe Adina Florea a fost predat însă nou înființatei Secții de investigare a magistraților (SIIJ) tocmai pentru că, potrivit legilor Justiției PSD-ALDE, competența de a-i ancheta pe magistrați aparține acestei secții din cadrul Parchetului General.

G4Media.ro a întrebat SIIJ care este stadiul anchetei. Răspunsul a fost că nu ne pot comunica nimic întrucât urmărirea penală este nepublică (sic). Citește aici răspunsul integral al SIIJ.

Foto: Darius Vâlcov (Inquam Photos/ Octav Ganea)